Merete Riisager (LA), 2012-04-19:
Jeg holder i dag talen på vegne af min kollega hr. Ole Birk Olesen.
Vi har gentagne gange set, at regeringen ser sig selv som en kærlig og omfavnende surrogatmor, som er fuldt berettiget til at opdrage og skælde ud på myndige danske borgere og virksomheder og belære dem om, hvordan de skal opføre sig.
Det afspejles tydeligt i dette lovforslag, hvor sproget driver af moralisme og minder om en stramtandet skolelærerinde, der formaner, at regeringen forventer, at danske virksomheder opfører sig ansvarligt, når de driver forretning på såvel de hjemlige som de globale markeder.
Der skal etableres en mæglings- og klageinstitution i forlængelse af OECD's retningslinjer for multinationale virksomheders ageren.
Den skal ikke være retligt bindende, men alene fungere som offentligt finansieret gabestok, hvor alskens kværulanter kan klage, ofte på vegne af andre, og dermed få held til at sværte virksomheder til ved den blotte mistanke om, at de har gjort noget, som i bagklogskabens lys måske kunne have været løst bedre.
Men danske virksomheder agerer i den store verden, der desværre ikke er perfekt, og som frembyder faktiske moralske dilemmaer, hvor der ikke er nogen åbenlyst rigtige svar.
De opgaver prøver virksomhederne at løse så godt, som de overhovedet kan, men det vil i sidste ende altid bero på skøn og beslutninger truffet under tidspres – forhindringer på vejen mod det perfekte, som sådan en mæglings- og klageinstitution antagelig vil have forsvindende lille forståelse for.
Derfor modsætter vi os i Liberal Alliance på det kraftigste, at danske virksomheder og skatteborgere skal finansiere en kvasidomstol, som skal hænge virksomheder ud, selv om de ikke har gjort noget ulovligt, men derimod har gjort os alle sammen en tjeneste ved at gøre forretning ude i verden og skabe job og vækst i Danmark.
Vi er især kritiske over for udsigten til, at danske virksomheder også kan blive gjort direkte ansvarlige for underleverandørers handlinger, som det ofte kan være nærved umulige at få viden om.
Vi er også imod den fremgangsmåde, hvor man på en yderst retssikkerhedsmæssigt betænkelig måde skaber et klagesystem, der giver mulighed for at fælde dom over ikkelovmæssige overtrædelser af forskellige værdikodekser.
Det betyder ikke, at vi skal finde det sympatisk, eller at virksomheder ikke har et moralsk ansvar for, hvad de gør, og de skal selvfølgelig også være villige til at blive debatteret i offentligheden.
Men staten blander sig allerede mere end rigeligt i danske virksomheders sociale ansvar, og 89 pct. af virksomhederne beretter allerede om miljø og klima under deres redegørelse for samfundsansvar.
Dertil bryder forslaget med det gældende princip om, at virksomheder vælger efter væsentlighed, når de redegør for deres samfundsansvar.
Det er også lattervækkende at læse, at lovforslaget ikke ventes at medføre administrative byrder for erhvervslivet, fordi administrative byrder ved enkeltsager ikke regnes med og målingen har som forudsætning, at alle virksomheder overholder og efterlever reguleringen.
For selvfølgelig vil forslaget medføre store byrder både for at undgå urimelige klager og indføre menneskerettigheds- og klimaovervejelser for slet ikke at tale om de mange spildte kræfter, som virksomhederne i stigende grad vil bruge på at komme Folketinget i forkøbet, så endnu mere erhvervsfjendtlige forslag ikke bliver vedtaget.
Man kunne med rette spørge, hvorfor vi ikke i stedet etablerer en klageinstitution, hvor virksomheder og borgere kan klage over at blive flået i skat, overvåget, kontrolleret, begrænset, reguleret m.m. af de offentlige myndigheder.
Sidst er en 14-årig pige blevet lam, fordi Københavns Kommune ikke har vedligeholdt rækværket på Dronning Louises Bro på trods af varsel i ekstremt god tid.
Private virksomheder skaber vækst.
Vores levestandard er eksploderet efter den industrielle revolution og ophævelsen af stavnsbåndet og næringsfrihedens indførelse og i de sidste 30 år globaliseringen af markedet for varer og tjenester.
Konger og dronninger plejede at dø af basale sygdomme og forrette deres nødtørft i ildelugtende natpotter på iskolde uopvarmede og ikkeisolerede kamre.
Den teknologiske udvikling og økonomiske vækst foranlediget af iværksætteri, private virksomheder og profitmotivet har bragt os fra stenalderen til i dag.
Den udvikling skal vi være glade for, og vi skal ikke prøve at kortslutte den.
En statslig udgave af Corporate Social Responsibility, der jo betyder virksomheders ansvarlighed, vil blot gøre ondt værre.
Det havde og har hun fuldstændig ret i.
Liberal Alliance kan under ingen omstændigheder støtte dette lovforslag eller den menneskefjendske verdensopfattelse, som det er udtryk for.